Nikolaj Villumsen (EL), 2013-11-14:
Tusind tak for det.
Jeg vil sige tak for debatten.
Det har været rigtig godt at få lejlighed til at drøfte konsekvenserne af budgetloven med Folketingets partier.
Jeg vil desværre beklage resultatet, nemlig at et flertal i Folketinget vælger at fortsætte det budgetkaos, som budgetloven har medført, til trods for at vismænd, kommuner, de offentligt ansattes fagforeninger FOA og BUPL og forældreorganisationer har kritiseret budgetlovens konsekvenser og slået alarm.
Vil Enhedslisten bare forgælde Danmark?
Nej, Enhedslisten vil ikke forgælde Danmark, og vi stiller altid forslag til finansiering af de forslag, vi fremsætter.
Det, som jeg kritiserer i dag, er, at man ikke bruger de penge, man har.
Kommunekasserne bugner, men kommunerne bruger ikke pengene.
De skærer på velfærd, de skærer på arbejdspladser.
Det er ikke, fordi kommunerne er dumme.
Det er ikke, fordi de kommunalpolitikere, vi har, er dumme.
Nej, det er, fordi de frygter sanktionerne, som er blevet indført med budgetloven.
Det er, fordi et flertal i Folketinget har valgt at binde Danmark til europolitikkens nedskæringspolitik, uden at danskerne har stemt for det.
Tværtimod har befolkningen stemt nej til at være med i euroen.
I dag hører jeg fra regeringspartierne, fra ministeren, at budgetloven er noget, vi selv har fundet på.
O.k., det er fint, men havde vi ikke budgetloven, og var vi stadig med i finanspagten, ville Danmark få en bøde, for det er en forudsætning for Danmarks deltagelse i finanspagten, at vi har en budgetlov.
Danmarks deltagelse i finanspagten er noget, som man har taget beslutning om uden at turde spørge danskerne.
Ministeren opfordrer til, at jeg klandrer Folketingets partier for det.
Det vil jeg gerne gøre.
Jeg synes, der er grund til at klandre Folketingets partier for at slutte Danmark til finanspagten, for at have indført en budgetlov uden at spørge befolkningen, om de ønsker det.
Jeg hører fra Venstre i dag, at man ignorerer sine egne borgmestres kritik af budgetloven.
Venstres borgmester i Herning, Lars Krarup, hældes ned ad brættet, når man siger, at kommunerne ikke selv skal bestemme.
O.k., det må Venstre om, det må Venstre diskutere internt.
Jeg synes, det er trist at se på.
Jeg synes, det er trist at se på, at kommunerne på den måde svigtes.
Det er fint.
Dansk Folkeparti siger, at budgetloven har medført forringelser af velfærden, har medført fyringer, har ført til en alt for stram styring af kommunernes økonomi.
Man påpeger fra Dansk Folkepartis side sågar, at der er noget i budgetloven, der er så galt, at det burde ændres.
Men som sædvanlig bliver det ved snakken fra Dansk Folkepartis side.
Man taler om en udligningsreform.
Det er fint.
Enhedslisten er også åben for det, men det er bare ikke det, vi diskuterer i dag.
Dansk Folkeparti taler om æbler, mens vi andre diskuterer pærer.
Det er trist.
Det er trist, at Dansk Folkepartis EU-kritik bliver symbolsk, og at når konsekvenserne af dansk tilslutning til europolitikken, som tilslutningen til finanspagten og indførelsen af budgetloven jo reelt er, rammer ældre, når de rammer børn i kommunerne, når de fører til fyringer af offentligt ansatte, gider Dansk Folkeparti ikke gøre noget ved det.
Så står man på sidelinjen og afviser Enhedslistens forslag.
Det må siges at være ganske klar symbolpolitik og snak fra Dansk Folkepartis side.
Det er trist, for resultatet af afvisningen af Enhedslistens forslag i dag her i salen bliver, at taberne bliver ældre, det bliver børn, det bliver arbejdsløse, som ikke kunne få et job som SOSU-assistent eller pædagog.
Enhedslisten har forsøgt at få rejst debatten.
Det synes jeg er rigtig, rigtig trist.